Nálægð við framhaldsskóla eykur skólasókn Sterkar vísbendingar eru um að stofnun Fjölbrautaskóla Snæfellinga hafi leitt til þess að aukinn fjöldi íbúa í sveitarfélögum í nágrenni hans hafi ákveðið að hefja strax framhaldsskólagöngu að loknum grunnskóla . Þetta kemur fram í rannsókn Vífils Karlssonar atvinnuráðgjafa hjá Samtökum sveitarfélaga á Vesturlandi og dósents við Viðskiptaháskólann á Bifröst . Í rannsókninni kemur fram að hlutfall þeirra er hefja strax framhaldsskólagöngu að loknum grunnskóla er mjög mishátt eftir sveitarfélögum á Vesturlandi . Hvað fjölmennari sveitarfélögin varðar var hlutfallið á bilinu 76 - 92,7% , lægst í Snæfellsbæ en hæst á Akranesi . Þetta hlutfall hefur farið hækkandi í flestum sveitarfélögum á Vesturlandi á undanförnum tíu árum . Hlutfallslega mest var fjölgunin í nágrenni við Fjölbrautaskóla Snæfellinga , árin 2004 og 2005 .